ไทย-จีน ร่วมหารือยกระดับต่อสู้การค้ามนุษย์และอาชญากรรมข้ามชาติ หลังช่วยเหลือ ‘หวังซิง’ สำเร็จ

วานนี้ (12 มกราคม) พล.ต.อ. ธัชชัย ปิตะนีละบุตร จเรตำรวจแห่งชาติ ในฐานะผู้อำนวยการศูนย์พิทักษ์เด็ก สตรี ครอบครัว ป้องกันและปราบปรามการค้ามนุษย์ และภาคประมง สำนักงานตำรวจแห่งชาติ (ศพดส.ตร.) ร่วมประชุมหารือถึงความร่วมมือในการต่อสู้กับการค้ามนุษย์และองค์กรอาชญากรรมข้ามชาติ ซึ่งใช้ประเทศไทยเป็นทางผ่านในการหลอกลวงนำชาวต่างชาติไปทำงานในแก๊งคอลเซ็นเตอร์

รวมถึงขอบคุณการช่วยเหลือในกรณีการติดตาม หวังซิง ดารานักแสดงชาวจีน ที่ถูกหลอกลวงไปยังประเทศเมียนมาและได้รับการช่วยเหลือกลับมาได้สำเร็จ

ในการประชุมครั้งนี้ พล.ต.อ. ธัชชัย กล่าวถึงการจัดตั้งศูนย์ประสานงานระหว่างตำรวจไทยและตำรวจจีนว่า จะมุ่งเน้นการติดตามบุคคลที่หายตัวไปหรือถูกหลอกลวงไปยังประเทศเพื่อนบ้านที่มีชายแดนติดกับประเทศไทย

พร้อมกับการแลกเปลี่ยนข้อมูลข่าวสารเกี่ยวกับการดำเนินการของแก๊งคอลเซ็นเตอร์ การค้ามนุษย์ และอาชญากรรมข้ามชาติอื่นๆ รวมถึงเพิ่มมาตรการควบคุมการลักลอบผ่านแดนตามแนวชายแดนอย่างเข้มงวด เพื่อสกัดกั้นการกระทำผิดกฎหมายทุกรูปแบบ

นอกจากนี้ พล.ต.อ. ธัชชัย กล่าวว่า การร่วมมือครั้งนี้จะช่วยเสริมสร้างความเข้มแข็งในการควบคุมการลักลอบข้ามแดนตามแนวชายแดนอย่างมีประสิทธิภาพ เพื่อลดความเสี่ยงและป้องกันการกระทำผิดกฎหมาย โดยเฉพาะการปราบปรามแก๊งคอลเซ็นเตอร์ที่ใช้การหลอกลวงทางออนไลน์ และบังคับให้บุคคลทั้งในประเทศไทยและต่างประเทศกระทำความผิดทางอาญา (Forced Criminality)

การหารือครั้งนี้เป็นการแสดงเจตนารมณ์ร่วมกันระหว่างรัฐบาลไทยและรัฐบาลจีน ในการปราบปรามองค์กรอาชญากรรมข้ามชาติ โดยเฉพาะแก๊งคอลเซ็นเตอร์และขบวนการค้ามนุษย์ และสร้างความปลอดภัยให้กับนักท่องเที่ยวที่เดินทางมายังประเทศไทย

สำหรับมีผู้เข้าร่วมประชุมฝ่ายไทย ได้แก่ พล.ต.ต. พงษ์สยาม มีขันทอง รองผู้บัญชาการตำรวจท่องเที่ยว, พล.ต.ต. ศารุติ แขวงโสภา ผู้บังคับการปราบปรามการค้ามนุษย์, พ.ต.อ. ทรงกลด เกริกกฤตยา รองผู้บังคับการอำนวยการ กองบัญชาการตำรวจสันติบาล, เจ้าหน้าที่ตำรวจกองบังคับการปราบปรามการค้ามนุษย์ และสำนักงานตรวจคนเข้าเมือง

ขณะที่ผู้เข้าร่วมประชุมฝ่ายจีน ได้แก่ Wu Zhiwu อัครราชทูตสาธารณรัฐประชาชนจีนประจำประเทศไทย, Pan Jin ที่ปรึกษาฝ่ายกงสุลและชาวจีนโพ้นทะเล, Wen Yonggang ที่ปรึกษาและผู้ช่วยทูตฝ่ายตำรวจ, Zhao Yingning ผู้ช่วยทูตตำรวจ และ Li Shaopu เลขานุการตรี ฝ่ายกงสุลและชาวจีนโพ้นทะเล สถานเอกอัครราชทูตจีน

#ซิงซิง #แก๊งคอลเซนเตอร์